ཟླ་འདིའི་ཕྱི་ཚེས་༢༥ཉིན་ཨ་རིའི་གྲོས་ཚོགས་ཀྱི་སྤྱི་མཐུན་ཚོགས་པའི་ཚོགས་མི་སྐུ་ཞབས་ཇོན་མེ་ཀེན་འདས་གྲོངས་སུ་གྱུར་ཡོད་སྟབས།༧གོང་ས་མཆོག་ནས་ཟླ་འདིའི་ཕྱི་ཚེས་༢༦ཉིན་ཁོང་གི་སྐུ་ཟླ་ལྕམ་སིན་ཌི་མེ་ཀེན་ལ་གདུང་སེམས་མཉམ་བསྐྱེད་དང་གུས་འདུད་ཀྱི་གསུང་འཕྲིན་ཞིག་བསྩལ་འདུག་པའི་ནང་ཁྱེད་དང་ནང་མི་ལྷན་རྒྱས་སྐྱོ་སྣང་གིས་ཁེངས་པའི་དུས་འདིར་ངོས་ཀྱིས་སེམས་གསོ་ཞུ་རྒྱུ་ཡིན།ཞེས་དང་།ངོས་རང་དམ་པ་ཁོང་དང་ཕྱི་ལོ་༢༠༠༨ལོར་ཨ་སི་པེན་གྲོང་ཁྱེར་དུ་མཇལ་རྒྱུ་བྱུང་བ་དེ་ནི་དགའ་ཚོར་སྐྱེ་གཞི་ཞིག་ཡིན།དམ་པ་ཁོང་གིས་ལྷག་བསམ་རྣམ་དག་ཐོག་ལོ་མང་རིང་ཨ་རིའི་མི་མང་ལ་སྲི་ཞུ་བསྒྲུབས་པ་དེར་ངོས་ཀྱིས་ཡུན་རིང་ནས་ཡི་རངས་བསྔགས་བརྗོད་ཞུ་བཞིན་ཡོད་ཅེས་དང་།དེ་བཞིན་༧གོང་ས་མཆོག་གིས་དམ་པ་ཁོང་གིས་མང་གཙོ་དང་འགྲོ་བ་མིའི་ཐོབ་ཐང་།ཁོར་ཡུག་སྲུང་སྐྱོབ་བཅས་ཀྱི་གནད་དོན་ཐོག་དོན་དམ་གྱིས་སེམས་ཁུར་གནང་བ་སྤྱི་དང་།ལྷག་པར་བོད་ཀྱི་གནད་དོན་ཐོག་རྒྱབ་སྐྱོར་གནང་བར་ངོས་ཀྱིས་བཀའ་དྲིན་སྙིང་བཅངས་ཞུ་བཞིན་ཡོད་ཅེས་དགའ་ལྡན་ཕོ་བྲང་གི་དབྱིན་ཡིག་དྲ་རྒྱའི་ནང་འཁོད་འདུག